Ľ. Mušková, poslankyňa: (2002-04-04):
Predkladaný pokus o rozpočet chce v sebe spojiť skreslený existujúci stav, zbožné priania a zavádzajúce predstavy, ktoré nemajú logickú ani racionálnu štruktúru. Za materiálom je starostlivo skrytá jediná cieľová verzia a tou je nekontrolovaný predaj a likvidácia fondu. Nedá mi, aby som aspoň trochu neporovnávala stav vo Fonde detí a mládeže pred troma-piatimi rokmi so stavom teraz, keď už toľko bolo vykrikované a obviňovaný bol proste fond v minulom volebnom období. Pokiaľ ide napr. o technický stav objektov vtedy a teraz, nájomcovia boli ekonomicky zainteresovaní na tom, aby neustále bol dobrý a prevádzky-schopný stav objektov. Vtedy fungoval ekonomický mechanizmus podporujúci tvorbu zdrojov u nájomcov, ktoré sa používali na opravy a údržby. A teraz treba vedieť, že objekty boli v priemere 25 až 30 rokov staré a boli prevádzkyschopné. Ani jedno zariadenie nebolo odstavené. A čo je najdôležitejšie, fond to nestálo finančné prostriedky, pričom tieto zariadenia vtedy slúžili aj deťom a mládeži a nebolo vždy ľahké a jednoduché nájsť vhodnú formu z hľadiska kategorizácie fondu ako typu organizácie. A fond, musím tuná podčiarknuť, bol ziskový – a teraz ani formálne nič. To už nehovorím o niekoľkonásobnom navýšení výdavkov za rôzne kontroly a audity, ktorých výsledky sú nepoužiteľné. V rozpočte sa zrazu vynorila Nadácia mládeže Slovenska, ktorú vláda schválila, chcem upozorniť, bez predošlej informácie Národnej rady. A je tiež zaujímavé, že isté materiály sa na Úrad vlády na rokovanie vlády dostali kuriérom asi jednu hodinu nato, ako bola na ministerstve vnútra nadácia zaregistrovaná. A už vôbec v rozpore s deklarovanou filozofiou o poctivom a spravodlivom postupe pri využívaní majetku spravovanom fondom tieto materiály na rokovanie vlády stanovovali postup prevodu majetku na nadáciu s konečným cieľom jeho predaja už teraz nadácii bez súhlasu vlády, bez kontroly Národnej rady. O postupe výberu a termínových nezrovnalostiach jednotlivých kôl a hľadania vhodných záujemcov tu hovoriť nebudem. To je otázka zavádzania vás poslancov a bolo by sa treba spýtať v interpelácii na tento fakt pána ministra školstva, ktorý sa podujal na gestorovanie týchto nanajvýš zaujímavých postupov. Naozaj, prečo si ministerstvo školstva, keďže predkladalo tento materiál vo vláde, nedalo aspoň trochu námahy dozrieť aspoň na formálnu a trochu logickú štruktúru postupov orgánov fondu. Mám možnosť a každý z vás poslancov mal možnosť pozrieť správu Najvyššieho kontrolného úradu Slovenskej republiky, ktorý kontroloval hospodárenie s prostriedkami fondu a nakladanie s majetkom v poslednom štvrťroku 2001. A musím podotknúť, že tu ide prevod obrovského majetku, 197 559 603 korún, kde kontrolou boli zistené veľmi vážne nedostatky. Mohla by som teda prečítať komuniké záverečné, ktoré je veľmi krátke. Predsa si len neodpustím ešte povedať, že upozorňuje Najvyšší kontrolný úrad na fakt, že fond nielenže neplnil opatrenia z predchádzajúcich kontrol Najvyššieho kontrolného úradu, ale pri prevode majetku sa dopúšťal neuveriteľných chýb, kde vlastne prevádzal majetok, ako napr. previedol majetok, ktorý nebol schválený vládou, čím porušil zákon o Fonde detí a mládeže v platnom znení, alebo na liste vlastníctva sa zasa preniesol majetok, ktorý sa nenachádza na liste vlastníctva fondu. Je to budova v Topoľčanoch. Ďalej upozorňuje Najvyšší kontrolný úrad, že je prenášaný majetok, ktorý fond nevlastní. Teda takisto sa tu porušil zákon. Pri mnohých častiach budov a budovách sa porušil tento zákon. A myslím si, že každý z vás má možnosť pozrieť si túto správu. Správa upozorňuje, že pri zohľadnení prevodu majetku na Nadáciu mládeže Slovenska a premietnutí tejto skutočnosti do súvahy v plnom rozsahu a po znížení základného imania kontrolná skupina zistila, že rozdiel medzi aktívami a pasívami fondu by predstavoval čiastku 22 mil. Sk v neprospech aktív. Z uvedeného vyplýva, že aktíva nekryjú pasíva a po jednostrannom prevode majetku bez tomu zodpovedajúcich záväzkov nebude Fond detí a mládeže schopný uspokojiť svojich veriteľov. A tak ďalej a tak ďalej by som mohla čítať. Dovolím si zacitovať až posledné záverečné komuniké, kde Najvyšší kontrolný úrad konštatuje, že pri kontrole bolo zistené, že z opatrení prijatých na odstránenie kontrolou zistených nedostatkov v roku 2000 sa nedodržiava povinnosť pri darovaní majetku v dokumentácii priložiť súhlas rady a darovaciu zmluvu, nedodržiava sa metodický pokyn pri zúčtovaní cestovných náhrad, ďalej, pri prevode majetku fondu na Nadáciu mládeže Slovenska nesúhlasia s uznesením vlády čísla parciel, pozemkov a katastrálne územia, hovorí tam príklady, ktoré som ja už spomínala predtým, ďalej, súčasťou prevodu majetku na Nadáciu mládeže Slovenska sú aj časti budov v Považskej Bystrici, v Trebišove a v Humennom, Fond detí a mládeže nevedel preukázať, že tento majetok má vo svojej správe, ďalej, po uskutočnení prevodu majetku na Nadáciu mládeže Slovenska v hodnote 197 mil. Sk nebude fond schopný vzhľadom na bonitu majetku, ktorý mu zostane, uspokojiť svojich veriteľov. Tiež treba hovoriť a asi aj treba správne pomenovať zámery spojené s likvidáciou akciovej spoločnosti Hotely mládeže Slovakia, kde malo ísť teda o ten bezodplatný prevod akcií. Verím, že je medzi nami málo, ak vôbec niekto je, že za touto okrídlenou frázou nevidí, nazvime to veľmi slušne, jemne, zmenu vlastníctva akciovej spoločnosti. Ozaj, čo budú mať z toho deti a mládež, o ktorú tak ide súčasnému tiež mladému manažmentu fondu. Musím povedať, že zlatým klincom je konštatovanie, že Fond detí a mládeže nebude v roku 2002 poskytovať grantovú ani inú podporu detským mládežníckym organizáciám. To už netreba snáď vôbec komentovať. Je zaujímavé, ako sa štátny a štátom kontrolovaný majetok stal majetok v súkromných rukách. Kým v štatutárnych orgánoch fondu mali zastúpenie aj poslanci Národnej rady, v nadácii má už zastúpenie len ministerstvo školstva, aj to tretinu. Dvojtretinovú väčšinu teda majú v rukách občianske združenia a s majetkom nadácie môžu nakladať podľa vlastnej vôle. Je tiež podivuhodný fakt, že vláda dodnes nedala stanovisko k týmto prerokúvaným bodom programu, a preto by som chcela poprosiť Národnú radu, aby sme neschválili výročnú správu a ročnú účtovnú uzávierku Fondu detí a mládeže za rok 2000 a aby sme žiadali vládu, aby najskôr predložila stanovisko, ale tiež žiadali ministerstvo školstva, aby dalo svoje stanovisko na odstránenie nedostatkov k výsledku kontroly hospodárenia s prostriedkami fondu a nakladania s majetkom štátu vo Fonde detí a mládeže, ktorú vykoná Najvyšší kontrolný úrad Slovenskej republiky v IV. štvrťroku 2002. Ešte taká malá perlička na záver. Predseda fondu tu čítal teda správu a zabudol povedať jeden fakt, že už vlastne v Legislatívnej rade vlády bol predložený návrh zákona, ktorým sa vlastne ruší Fond detí a mládeže. Žiadam preto o podporu môjho návrhu nepodporiť výročnú správu a ročnú účtovnú uzávierku Fondu detí a mládeže za rok 2000 a žiadať vládu, takisto aj ministerstvo školstva o stanovisko. Ďakujem za pozornosť.